Virxinia Occidental

Virxinia Occidental ye un de los 50 estaos de los Estaos Xuníos. Asitiáu na rexón de los Apalaches, llenda con Pennsylvania al norte, Maryland al este y noreste, Virxinia al sureste, Kentucky al suroeste y Ohio al noroeste. Ye, con 62.755 km² d'estensión, el 41ᵘ estáu del país por estensión, y el 38ᵘ en población, con 1.792.147 habitantes (U.S. Census Bureau, 2019). La so capital, y mayor ciudá, ye Charleston.

Virxinia occidental convirtióse nún estáu como resultáu de la convención de Wheeling de 1861, al entamu de la Guerra Civil d'Estaos Xuníos. Los delegaos de los condaos del noroeste de Virxinia refugaron la ordenanza de secesión pola que Virxinia, en referéndum, aprobara separtase de los Estaos Xuníos, y decidieron dixebrase de Virxinia pa crear un nuevu estáu, nomáu Virxinia Occidental, que foi almitíu como nuevu estáu del país el 20 de xunu de 1863. Foi l'únicu estáu formáu pola rotura d'un estáu de la Confederación, el primeru en dixebrase d'otru estáu dende que Maine lo ficiera de Massachusetts, y ún de los dos únicos (el otru foi Nevada) que ingresó na Xunión demientres la Guerra de Secesión. La mayoría de los sos habitantes yeren agricultores llibres, pero tamién había esclavos, que foron siendo lliberaos gradualmente acordies colo recoyío na constitución del nuevu estáu.

La posición central d'esti estáu fai que les partes de so pertenezan al área d'influyencia de metrópolis de diversos estaos: asina, les ciudaes Wheeling y Weirton, al norte, tán llendando col área metropolitana de Pittsburgh, mentantu que Martinsburg y Harpers Ferry, al este, son consideraes parte de la de Washington DC. L'estáu destaca polo montunu del so territoriu: ye l´únicu estáu que tol so territoriu ta incluyíu na xurisdicción de la Comisión Rexonal de los Apalaches, na fastera nomada Appalachia. Rescamplen, ente les actividaes económiques, el sector de la madera y la minería de carbón, y les actividaes d'ociu venceyaes a la natureza: esquí, rafting, pesca, senderismu, bicicleta de montaña, escalada, caza...

 Referencies 

 Enllaces esternos 

Categoría:Virxinia Occidental
Categoría:Estaos d'Estaos Xuníos d'América